 Na STEPHEN ODUOR KAMISHNA wa Eneo la Pwani, John Elungata, amewataka wazazi katika Kaunti ya Tana River kuwasalimisha kwa serikali watoto wao waliopatiwa mafunzo yenye itikadi kali ili wapokee ushauri nasaha. Akizungumza katika kijiji cha Handaraku, Tana Delta, Bw Elungata aliwashauri wazazi kuwatafutia usaidizi watoto kama hao “kwa sababu hali yao sio rahisi kudhibitiwa nyumbani.” Msimamizi huyo alisema kwamba huku tabia nyingine miongoni mwa vijana ikiweza kukomeshwa kupitia ushauri nasaha kutoka kwa wazee na viongozi wa kidini, kikundi cha watu waliopokea mafunzo yenye itikadi kali ni cha kipekee na kinahitaji utaalam mahsusi ili kuwarejesha katika mtindo wa kawaida wa maisha. “Hawako kamwe katika hali unayoweza kurekebisha kama mzazi. Wamefunzwa kufikiria na kutenda mambo kwa njia tofauti na ni serikali tu inayoweza kubadilisha kile wamefanyiwa,” alisema. Bw Elungata alisema kuwa watu waliopokea mafunzo hayo wamefunzwa kuishi miongoni mwa watu na kuchunguza mtindo wao wa kijamii huku wakitoa habari kwa maadui. “Unaweza ukadhani kuwa anafuata ushauri, kuwa anabadilika, lakini ni sharti uelewe si mtoto yule yule, ulimpoteza kitambo na tunaweza tu kumrejesha kwako,” alisema. Aidha, alihimiza wazazi kuwa waangalifu katika msimu wa uchaguzi na kuwachunga watoto wao kwa karibu ili kuhakikisha hawajihusishi na makundi yenye itikadi kali yanayodhibitiwa na wanasiasa. Alionya kuwa maafisa wa usalama hawatasita kutumia nguvu dhidi ya vijana wanaotumiwa na wanasiasa kuchochea ghasia. “Huwezi ukamruhusu mtoto wako kumjibu mwanasiasa mkongwe. Hiyo ni dalili ya kugeuzwa akili. Zungumzeni nao mapema au tutawaweka mahali wanamostahili wakati ukiwadia,” alisema. Wanasiasa vilevile wameagizwa kujiepusha na kuwatumia vijana katika njama zao za kisiasa, akionya kuwa mashirika ya ulinzi yako imara na hayatasita kuchukua hatua. Alisema kuwa mashirika ya kulinda usalama yameagizwa kumakinika ili kuhakikisha chaguzi zinafanyika kwa amani eneo hilo na kukomesha makundi ya vijana magaidi wanaoweza kusababisha vurugu. “Tutaangazia kaunti hii kwa makini kwa sababu imekuwa na historia ya ghasia za kikabila. Hatutaruhusu miaka hii minane tumeishi kwa amani itatizwe,” alisema. Bw Elungata aliandamana na Mbunge wa Garsen, Ali Wario, aliyehimiza vijana kujihusisha na kampeni za chaguzi kwa njia ya amani ili kuepuka kujipata mashakani na vikosi vya kulinda usalama. Alitoa wito kwa viongozi wote wanaogombea viti vya kisiasa kuweka msingi wa kampeni zao kwenye ajenda zao na kujiepusha kushambuliana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  